Előterjesztő: dr. Bacsárdi József jegyző

Előterjesztést készítette: dr. Bacsárdi József jegyző

Előzetesen tárgyalja: -

Mellékletek:

* 1. melléklet – rendelet-tervezet – közterület használatról
* 2. melléklet – rendelet-tervezet – közösségi együttélés szabályai
* 3. mellékelt – rendelet-tervezet – szervezeti és működési szabályzat módosítása

Elfogadás módja: minősített többség

Tárgykört rendező jogszabályok:

* A jogalkotásról szóló 2010. évi CXXX. törvény (Jat.),
* Magyarország helyi önkormányzatairól szóló 2011. évi CLXXXIX. törvény (Mötv.),
* Az általános közigazgatási rendtartásról szóló 2016. évi CL. törvény (Ákr.),
* a jogszabályszerkesztésről szóló 61/2009. (XII. 14.) IRM rendelet (Jszr.)
* a közigazgatási szabályszegések szankcióiról szóló 2017. évi CXXV. törvény (Szankciótv.),
* Bana Község Önkormányzat Képviselő-testületének a temetőkről és a temetkezésről szóló 17/2013. (IX.10.) önkormányzati rendelete,
* Bana Község Önkormányzat Képviselő-testületének a közösségi együttélés alapvető szabályairól szóló 14/2017. (X.11.) önkormányzati rendelete,
* Bana Község Önkormányzat Képviselő-testületének a filmforgatási célú közterület-használatra vonatkozó szabályokról szóló 24/2013. (XII.10.) önkormányzati rendelete,
* Bana Község Önkormányzat Képviselő-testületének a közterületek használatáról, rendjéről és tisztántartásáról 12/2013. (IV.9.) önkormányzati rendelete

**Előterjesztés**

**a közösségi együttélés szabályairól szóló helyi rendeletek felülvizsgálatáról**

**Tisztelt Képviselő-testület!**

**Tisztelt Pénzügyi és Településfejlesztési Bizottság!**

**Tisztelt Szociális és Oktatási Bizottság!**

Az elmúlt időszakban megtartott konzultációs üléseken folyamatosan visszatérő téma volt a rendészeti tárgyú, valamint a közösségi együttélés szabályairól szóló rendeletek alkalmazása, alkalmazhatósága, kikényszeríthetősége.

Áttekintettem az alábbi rendeleteket, amelyek rendészeti szabályokat tartalmaznak:

* Bana Község Önkormányzat Képviselő-testületének a temetőkről és a temetkezésről szóló 17/2013. (IX.10.) önkormányzati rendelete,
* Bana Község Önkormányzat Képviselő-testületének a közösségi együttélés alapvető szabályairól szóló 14/2017. (X.11.) önkormányzati rendelete,
* Bana Község Önkormányzat Képviselő-testületének a filmforgatási célú közterület-használatra vonatkozó szabályokról szóló 24/2013. (XII.10.) önkormányzati rendelete,
* Bana Község Önkormányzat Képviselő-testületének a közterületek használatáról, rendjéről és tisztántartásáról 12/2013. (IV.9.) önkormányzati rendelete

A rendeletek áttekintését követően megállapítható volt, hogy lehetőség van a közterület-használati rendelet egyszerűsítésére, részbeni újragondolására, illetve a filmforgatási célú közterület-használatra vonatkozó szabályok közterület-használati rendeletbe való beépítésére. Megjegyzem, hogy a filmforgatási célú közterület-használatra vonatkozó szabályok rendeleti szabályozása kötelező, azonban mindezidáig egy alkalommal sem került sor a rendeletben foglalt szabályok alkalmazására.

Fontosnak tartom, hogy olyan helyi normák kerüljenek megalkotásra, amelyek betartathatók, végrehajthatók, a lakosság pedig elfogadja az alkalmazásuk szükségességét. A rendészeti normák betartását önkormányzati rendészeti feladatokat ellátó személy – jelen esetben közterület-felügyelő, mezőőr – ellenőrizheti. Bana község esetében – az állami támogatás igénybevételének lehetősége miatt – mezőőr alkalmazása hasznos lehet.

A mezőőr kizárólag külterületen intézkedhet, azonban annak nincs akadálya, hogy járőrszolgálata ellátása körében a belterületi önkormányzati normákat is ellenőrizze és szükség esetén a polgármester, jegyző vagy közterület-felügyelő felé bejelentéssel éljen. Meg kell jegyeznem, hogy 2020. február 29-től a mezei őrszolgálatra vonatkozó szabályok megváltoztak. A mezőőrök képzése és felügyelete, a mezei őrszolgálatok finanszírozása és nyilvántartása a Nemzeti Agrárkamarához került, azonban jelenleg még nincs lehetőség arra, hogy a mezei őrszolgálat megalakítását a Nemzeti Agrárkamaránál regisztráljuk, valamint a mezőőri képzések sem indultak el. A változásokat folyamatosan kollégáimmal figyelemmel kísérjük.

**I. A közterületek használatáról, rendjéről és tisztántartásáról**

Általános indokolás

Áttekintve azonban a hatályos közterület-használati rendeletet több olyan szabályozást is találhatunk, főként a hulladék-elhelyezés körében, illetve a közterületek rendeltetésétől eltérő használata tárgyában, amelyek újragondolása szükséges. A hulladék elhelyezés központi rendelkezések alapján részletesen van szabályozva, így az helyi rendeletben való megfogalmazása nem lehetséges, ezért ezen szabályok az új rendelet-tervezetben nem szerepelnek. Hangsúlyozni kívánom, hogy olyan szabályozásokat érdemes hatályban tartani, amelyek betarthatók és betarttathatók, illetve egyszerű és érthető eljárások lefolytatásának alapjául szolgálnak.

Az előbbi elvek figyelembe vételével került megalkotásra az előterjesztett rendelet-tervezet és javaslom a jelenleg hatályos rendelet hatályon kívül helyezését és új rendelet elfogadását.

Részletes indokolás

**A rendelet-tervezet 1. §-ához**

A rendelet. 1. §-ába értelmező rendelkezések kerültek. Az egységes jogértelmezés érdekében meghatározásra került a közterület, a közterületek rendeltetésétől eltérő használata, a turisztikailag kiemelt közterület és az ingatlanhasználó fogalma.

Az értelmező rendelkezések közé kerültek beillesztésre a közterületek rendeltetésétől eltérő használatára vonatkozó esetek is felsorolásszerűen, amely a jelenlegi rendelet részét képezi. A közterület rendeltetésétől eltérő használatának módozatai nem változnak a hatályos normaszöveghez képest.

**A rendelet-tervezet 2-4. §-ához**

A közterület rendeltetésétől eltérő használatának általános szabályai a 2-4. §-okba kerültek beépítésre. A jelenlegi hatályos szabályozáshoz képest alapvető változás, hogy a polgármester nem kötne közterület-használati szerződést, hanem kizárólag hatósági határozatot hozna. Ez megfelel a Kúria által elvárt szabályozásnak, illetve egyszerűsíti a jelenlegi szabályozást, amely egyszerre igényel határozati formát, majd szerződéskötést. A közterület-használati díjak, a díjak kiszámításának módja, illetve a közterület-használathoz benyújtandó nyomtatvány nem változna a hatályos rendelkezésekhez képest.

**A rendelet-tervezet 5. §-ához**

A közterület-használati engedély kiadását, hasonlóan a jelenlegi szabályozáshoz, alapvetően a polgármesterre ruházná az új rendelet azzal a megkötéssel, hogy amennyiben a kérelmező kérelmében csökkenteni kívánja a megállapítandó díjat, akkor a polgármester helyett a Pénzügyi és Településfejlesztési Bizottság jogosult eljárni. A Bizottság kizárólag az alábbi esetekben állapíthatna meg a közterület rendeltetésétől eltérő használatára közterület-használati díjat, amennyiben

a) Bana község számára kiemelkedő

aa) turisztikai vagy

ab) kulturális vagy

ac) sport

esemény megtartásához szükséges vagy

b) a lakosság egészségügyi érdeke ezt indokolja.

A fenti indokok olyan indokok lehetnek, amelyek méltányolható közérdeket takarnak a közterület-használati díj rendelettől eltérő megállapításához.

Ezen szabályozás elfogadása esetén a Szervezeti és Működési Szabályzat módosítandó az új hatásköri szabályok telepítésével.

**A rendelet-tervezet 6. §-ához**

A polgármester jogosultsága került rögzítésre ezen §-ban arra az esetre, amikor az engedélyben foglaltak ellenére kerül sor a közterület-használatra. Az egyik szankció az engedély visszavonása, míg a másik szankció egy szankciós közigazgatási eljárási (közösségi együttélés alapvető szabályairól szóló eljárás) megindítása, amely végződhet figyelmeztetéssel vagy bírsággal.

**A rendelet-tervezet 7-8. §-ához**

A közterület rendeltetésétől eltérő használatára vonatkozó különös rendelkezések nem változnának a jelenleg hatályos szabályozáshoz képest. Ezen szakaszok mentességi, egyértelműsítő szabályokat tartalmaznak.

**A rendelet-tervezet 9-12. §-ához**

A hatályos közterület használati nem, csak külön rendelet tartalmazza a közterületek filmforgatási célra való igénybevételének szabályait. A filmforgatásra vonatkozó külön szabályok változatlan tartalommal beépítésre kerültek a közterület-használati rendeletbe, a kiemelt turisztikai célú közterület szabályainak értelmezését kivéve.

**A rendelet-tervezet 13-14. §-ához**

A közterület tisztántartására vonatkozó rendelkezések alapvetően nem változnak a jelenleg hatályos rendelkezésekhez képest, a hatályos szabályok beváltak, azok alapján jól meghatározhatók az ingatlanhasználók kötelezettségei a közterületek tisztántartása tekintetében. Kisebb pontosító változás, hogy a hatályos rendelet tulajdonosról rendelkezik, azonban pontosabb és az értelmező rendelkezéseknél ez megjelenik, ingatlanhasználóról rendelkezni, amely fogalom tartalmazza az ingatlan tulajdonosát is.

**A rendelet-tervezet 15. §-ához**

A hatályos rendelet az összes közterületen tiltja az alkoholfogyasztást, amely életszerűtlen és nem betartható szabályozás. Célszerű a közlekedésileg frekventáltabb fő utakon (Mártírok út, Jókai M. u., Petőfi S. u.), illetve a banai játszóterek 5 m-es körzetében fenntartani a szeszes ital fogyasztás tilalmát, így védeni a településképet és az egészséget.

**A rendelet-tervezet 16. §- ához**

A rendelet hatályba lépését 2020. július 1. napjával szabályozza, amellyel egyidejűleg hatályát veszti a jelenleg hatályos közterület-használati és filmforgatással összefüggő rendelet.

|  |
| --- |
| 1. A tervezett jogszabály valamennyi jelentősnek ítélt hatása |
| a. társadalmi, gazdasági, költségvetési hatás | b. környezeti és egészségi következmény | c. adminisztratív terheket befolyásoló hatás |
| * társadalmi hatás: jogkövető magatartások számának növekedése várható
* gazdasági hatás: nem releváns
* költségvetési hatás: minimális bevétel várható közigazgatási bírságból
 | * környezeti következmény: várhatóan meg lehet őrizni a jelenlegi kitűnő környezeti állapotokat
* egészségi következmény: a tervezet célja, hogy egészséges, lakható lakókörnyezetet teremtsen
 | * a közterület-használati szabályok egyszerűsítésével várhatóan csökkeni fog az adminisztrációs teher
 |
| 2. A jogszabály megalkotásának szükségességét, a jogalkotás elmaradásának várható következményei: |
| * jogszabály megalkotásának szükségessége: a rendelet-tervezet elfogadása nem kötelező
 |
| 3. Jogszabály alkalmazásához szükséges személyi, szervezeti, tárgyi és pénzügyi feltételek |
| * Az alkalmazáshoz a szükséges személyi, szervezeti, tárgyi és pénzügyi feltételek, ahogy korábban, most is rendelkezésre állnak.
 |

**II. Közösségi együttélést sértő magatartások**

Bana Község Önkormányzat Képviselő-testületének a közösségi együttélés alapvető szabályairól szóló 14/2017. (X.11.) önkormányzati rendelete szabályozza azon szabályszegő magatartásokat, amelyek nem minősülnek szabálysértésnek, bűncselekménynek, vagy más jogszabály rendelkezése alapján közigazgatási szabályszegésnek.

A rendelet hatályos előírásai szerint jelenleg az alábbi magatartástípussal lehet megsérteni a közösségi együttélés helyi szabályait:

1. Megsérti a közösségi együttélés alapvető szabályait, az ingatlan használója, aki Bana Község Önkormányzat Képviselő-testületének a közterületek használatáról, rendjéről és tisztántartásáról szóló 12/2013. (IV.9.) önkormányzati rendeletének 8. § (1) bekezdésében foglalt közterület tisztántartásával, a zöldterület ápolásával kapcsolatos feladatait elmulasztja.
2. Megsérti a közösségi együttélés alapvető szabályait a belterületi ingatlan használója, használó hiányában a tulajdonosa, amennyiben az ingatlan kaszálását vagy gyommentesítését nem vagy nem megfelelően végzi el és ennek eredményeképpen az ingatlanon a fűfélék és gyomnövények magassága a 30 cm-et eléri.

Tekintettel arra, hogy a közterület-használati rendelet elfogadásával változnak a rendeletben foglalt egyes magatartások, érdemes a jelenleg hatályos rendeletet újraalkotni. Közösségi együttélés alapvető szabályait sértő magatartások kiegészültek a rendelet-tervezetben a temetőkről és a temetkezésről szóló 17/2013. (IX.10.) önkormányzati rendelet egyes szakaszainak megsértésre vonatkozó szabályozással az alábbiak szerint:

* rendeletben foglalt sírhelyméretnél nagyobb sírhelyet alakít ki, vagy

( A temetési helyek méretei közül:

a) a koporsós sírhely mérete:

aa) egyes sír esetében: 2,1 m hosszúság, 0,9 m szélesség és minimálisan 2 m mélység,

ab) kettős sír esetében: 2,1 m hosszúság, 1,9 m szélesség és minimálisan 2 m mélység,

b) a gyermeksírhely mérete 1,3 m hosszúság,: 0,6 m szélesség és minimálisan. 2 m mélység.

c) a kolombáriumban az urnák tárolása 40 X 40 X 45 cm belméretű szilárd alappal légmentesen lezárt urnafülkében történik.

d) az urna földbetemetése esetén az urnasírhely mérete 0,8 x 0,6 m, mélysége legalább 1 m.

e) a díszsírhelynek (egyes sírhely) 2,2 méterre mélyítettnek kell lennie.

f) a sírbolt mérete

fa) két személyes sírbolt esetén 2, 6 m hosszaúság,: 2, 74 m szélesség és minimálisan  2, 3 m mélység,

fb) négyszemélyes sírbolt esetén 3, 6 m hosszúság, 2, 74 m szélesség és minimálisan 2,3 m mélység,

fc) hatszemélyes sírbolt esetén 3, 4 m hosszúság, 2, 74 m szélesség és minimálisan 3, 1 m mélység.)

* rendeletben foglalt sírhelytávolságnál és sortávolságnál kisebb sírhely és sortávolságot alakít ki, vagy

(A sírhelyek egymástól való távolsága 0,6 m, a sorok közötti távolság 1 m.)

* növényültetési szabályoknak nem tesz eleget, vagy

(8. § (1) A temetési helyen kizárólag olyan növény vagy növények ültethetők, amelyek a növekedésük során nem terjeszkednek túl a rendelkezésre jogosult részére biztosított temetési helyen.

(2) A növények ültetéséről úgy kell gondoskodni, hogy növekedésük során ne tegyenek kárt más temetési helyben, kialakított útban, vagy temetői létesítményben, és a közlekedést ne akadályozzák.

(3) Fa ültetése csak a polgármester kifejezett, írásbeli hozzájárulása esetén lehetséges.)

* köztemető nyitvatartási szabályokat megszegi.

(9. § (1) A temetők nyitva tartása április 1-től november 10-ig reggel 6 órától esete 21 óráig, november 11-től március 31-ig 8 órától 19 óráig alakul.

(2) A nyitvatartási idő alatt a temetőt bárki korlátozás nélkül látogathatja, és a sírokat gondozhatja, azzal a kitétellel, hogy 12 éven aluli gyermek a temetőben csak felnőtt személy felügyelete mellett tartózkodhat.

(3) Nyitva tartási időn túl a temetőben tartózkodni csak a polgármester hozzájárulásával lehet.)

**Képviselői kérésre a rendelet-tervezetbe szabályozásra került egyfajta „csend” szabályozás, amely hétvégenként (kivéve szombat délelőtt) és az esti órákban (este 20 órától reggel 7 óráig) teszi szankcionálhatóvá a robbanómotoros fűnyíró, fűrész használatát a lakosság nyugalma érdekében.**

A jelenleg hatályos rendelet szövegét az új rendeletbe érdemes applikálni a gyommentesítési szabályok tekintetében. Az avar és kerti hulladék elégetésére vonatkozó szabályok megsértése nem került bele a közösségi együttélését sértő magatartások közé, tekintettel arra, hogy várhatóan december 31-ig a vonatkozó rendeletet hatályon kívül kell helyezni, ugyanis az Országgyűlés kizárja a rendeletalkotási jogkört az avar és kerti hulladék elégetése tekintetében.

Tekintettel arra, hogy a Bábolnai Közös Önkormányzati Hivatal közterület-felügyelőt,is alkalmaz, aki várhatóan 2020. július közepén teszi le vizsgáit, majd szerzi meg a jelvényét, ezért a közterület-használati szabályok és a „csend” szabályok megsértése esetén helyszíni bírság kiszabásának lehetőségét is megteremti a rendelet-tervezet.

Előzetes hatásvizsgálat - a közösségi együttélés alapvető szabályairól szóló rendelet-tervezethez:

A jogalkotásról szóló 2010. évi CXXX. törvény (Jat.) 17. §-18. §-ai előzetes hatásvizsgálatot és indokolási kötelezettséget írnak elő. A hatásvizsgálat során vizsgálni kell

1. a tervezett jogszabály valamennyi jelentősnek ítélt hatását, különösen
	1. társadalmi, gazdasági, költségvetési hatásait,
	2. környezeti és egészségi következményeit,
	3. adminisztratív terheket befolyásoló hatásait, valamint
2. a jogszabály megalkotásának szükségességét, a jogalkotás elmaradásának várható következményeit, és
3. a jogszabály alkalmazásához szükséges személyi, szervezeti, tárgyi és pénzügyi feltételeket.

|  |
| --- |
| 1. A tervezett jogszabály valamennyi jelentősnek ítélt hatása |
| a. társadalmi, gazdasági, költségvetési hatás | b. környezeti és egészségi következmény | c. adminisztratív terheket befolyásoló hatás |
| * társadalmi hatás: jogkövető magatartások számának növekedése várható
* gazdasági hatás: nem releváns
* költségvetési hatás: minimális bevétel várható közigazgatási bírságból
 | * környezeti következmény: nem releváns
* egészségi következmény: a korábbi képviselő-testületi döntéshez képest nincs változás
 | * nem várható adminisztratív terhet növelő hatás
 |
| 2. A jogszabály megalkotásának szükségességét, a jogalkotás elmaradásának várható következményei: |
| * jogszabály megalkotásának szükségessége: a rendelet-tervezet elfogadása nem kötelező
 |
| 3. Jogszabály alkalmazásához szükséges személyi, szervezeti, tárgyi és pénzügyi feltételek |
| * Az alkalmazáshoz a szükséges személyi, szervezeti, tárgyi és pénzügyi feltételek, ahogy korábban, most is rendelkezésre állnak.
 |

**III. Szervezeti és működési szabályzat módosítása**

Tekintettel arra, hogy az újraalkotandó közterület-használati rendelet a közterület-használat során, a közterület-használati díj mérséklésénél hatáskört biztosít a Pénzügyi és Településfejlesztési Bizottságnak, erről az átruházott hatásköri szabályoknál az Önkormányzat Szervezeti és Működési Szabályzatában (SZMSZ) rendelkezni kell.

Mindezidáig az SZMSZ-ben nem került feltüntetésre a polgármester közterület-használati engedély kiadási jogosultsága, amelyet jelen SZMSZ módosítási tervezet már tartalmaz.

|  |
| --- |
| 1. A tervezett jogszabály valamennyi jelentősnek ítélt hatása |
| a. társadalmi, gazdasági, költségvetési hatás | b. környezeti és egészségi következmény | c. adminisztratív terheket befolyásoló hatás |
| * társadalmi hatás: nem releváns
* gazdasági hatás: nem releváns
* költségvetési hatás: nem releváns
 | * környezeti következmény: nem releváns
* egészségi következmény: nem releváns
 | * nem várható adminisztratív terhet növelő hatás
 |
| 2. A jogszabály megalkotásának szükségességét, a jogalkotás elmaradásának várható következményei: |
| * jogszabály megalkotásának szükségessége: a közterület-használati rendelet-tervezet elfogadása esetén kötelező az átruházott hatásköri szabályok miatt
 |
| 3. Jogszabály alkalmazásához szükséges személyi, szervezeti, tárgyi és pénzügyi feltételek |
| * Az alkalmazáshoz a szükséges személyi, szervezeti, tárgyi és pénzügyi feltételek, ahogy korábban, most is rendelkezésre állnak.
 |

Kérem, hogy az előterjesztésem megvitatni szíveskedjenek.

Bana, 2020. június 18.

dr. Bacsárdi József

jegyző

1. melléklet a 4/2020. számú előterjesztéshez – rendelet-tervezet

**Bana Község Önkormányzat Képviselő-testületének**

**…/2020. (VI. 24.) önkormányzati rendelete**

**a közterületek használatáról, rendjéről és tisztántartásáról**

Bana Község Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 1., 2., 5., 11. pontjaiban meghatározott feladatkörében eljárva, valamint a mozgóképről szóló 2004. évi II. törvény 37. § (4) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva a következőket rendeli el:

**1. Értelmező rendelkezések**

1. § E rendelet alkalmazásában:

a) közterület: a közterület-felügyeletről szóló 1999. évi LXIII. törvény 27. § a) pontjában meghatározott közterület

b) közterületek rendeltetésétől eltérő használata:

1. közterületen elhelyezett, vagy közterületbe benyúló üzlethelyiség, kirakatszekrény, hirdető berendezés, cégtábla kihelyezése, vagy

2. a mobil fogyasztási cikk árusító fülke, pavilon, asztal használata, vagy

3. az ideiglenesen elhelyezett illemhely, vagy

4. az építkezéssel kapcsolatos eszközök, építőanyag és törmelék tárolása, vagy

5. a mozgóbolti árusítás, vagy

6. kiállítás, alkalmi vásár tartása, mutatványos tevékenység, vagy

7. Vendéglátó-ipari kitelepülés, kerthelyiség üzemeltetés, vagy

8. az üzemképtelen jármű ideiglenes tárolása, vagy

9. tűzifa, szén tárolása

10. tehergépkocsi, autóbusz, kisáruszállító-gépkocsi tárolása

c) ingatlanhasználó: ingatlan tulajdonosa vagy bérlője vagy hasznosítója,

d) turisztikailag kiemelt központi terület: az Önkormányzati tulajdonú épületektől számított 20 m sugarú terület.

**2. Közterület rendeltetésétől eltérő használata**

**2. §** Közterület rendeltetésétől eltérő használatához határozott időre szóló közterület-használati engedély szükséges.

**3. §** (1) Közterület rendeltetésétől eltérő használatáért az 1. melléklet szerint meghatározott közterület-használati díjat kell fizetni. Közterület rendeltetésétől eltérő használata kizárólag közterület-használati engedély és a közterület-használati díj megfizetését követően lehetséges.

(2) Az igénybe vett területet m2-ben kell meghatározni és minden megkezdett m2 egész m2-nek számít. A közterület-használati díj összege egyenlő az igénybe vett terület (m2-e) és az igénybevétel időtartama (napokban) szorzatával. Az igénybevett időtartamot napokban kell figyelembe venni, minden megkezdett nap egész napnak számít.

(3) A hirdető felület területét kell alapul venni az alábbi tárgyak elhelyezése esetén

a) cégtábla, vagy

b) hirdetőtábla, vagy

c) hirdető berendezés, vagy

d) transzparens.

**4. §** A közterület-használati engedély kiadására irányuló kérelmet 2. melléklet szerinti nyomtatványon kell benyújtani. A nyomtatványhoz csatolni kell a közterületen folytatni kívánt tevékenység végzéséhez más hatóság vagy szervezet által kiadott engedélyt vagy okiratot.

**5. §** (1) Közterület-használati engedélyt Bana Község Polgármestere adja ki határozati formában.

(2) A (1) bekezdésben foglaltaktól eltérően Bana Község Önkormányzat Pénzügyi és Településfejlesztési Bizottsága adja ki a közterület-használati engedélyt, amennyiben a kérelmező méltányosságból kéri jelen rendeletben rögzített közterület-használati díjaktól eltérő közterület-használati díj megállapítását. A Pénzügyi és Településfejlesztési Bizottság abban az esetben állapít meg az 1. melléklet szerint meghatározott közterület-használati díjtól eltérő közterület-használati díjat, amennyiben a közterület rendeltetésétől eltérő használata

a) Bana község számára kiemelkedő

aa) turisztikai vagy

ab) kulturális vagy

ac) sport

esemény megtartásához szükséges vagy

b) a lakosság egészségügyi érdeke ezt indokolja.

**6. §** Amennyiben a kérelmező a közterületet a közterület-használati engedélyben foglaltaktól eltérő módon használja, akkor a Polgármester a közterület-használati engedélyt visszavonja és intézkedik a közösségi együttélés alapvető szabályairól szóló helyi rendeletben foglalt közigazgatási eljárás megindításáról.

**3. Közterület rendeltetésétől eltérő használatára vonatkozó különös rendelkezések**

**7. § (**1) Közterületen építőanyagot valamint építési és bontási hulladékot csak konténerben, raklapon vagy más kiporzást, kiszóródást megakadályozó módon lehet elhelyezni és tárolni, úgy, hogy a gyalogos- és a járműforgalmat ne akadályozza.

(2) A közterület építőanyag tárolása céljára történő igénybevétele esetében - amennyiben a terület nagysága az 5 m2-t, vagy a tárolás időtartama a 30 napot meghaladja- közterület-használati díjat kell fizetni.

**8. §** Közterület-használati díj 0 Ft a tűzifa vagy szén tárolása esetén, amennyiben a leszállításának hetében legkésőbb vasárnap 24 óráig, amennyiben a farakás, szénkupac a közlekedést nem akadályozza.

**4. A filmforgatási célú közterület-használatra vonatkozó különös rendelkezések**

**9. §** (1) A mozgóképről szóló 2004. évi II. törvény (a továbbiakban: Filmtv.) szerinti filmalkotás forgatása céljából történő közterület használat (a továbbiakban: filmforgatás céljára történő közterület használat) vonatkozásában a rendelet szabályait foglalt eltérésekkel kell alkalmazni.

(2) Ezen alcím alkalmazásában közterületen kizárólag az önkormányzati tulajdonban álló közterületet kell érteni.

**10. §** (1) A közterület használatáról szóló hatósági szerződés jóváhagyásáról átruházott hatáskörben a polgármester dönt.

(2) A hatósági szerződés abban az esetben hagyható jóvá, ha a kérelmező a következő feltételek teljesítését vállalja a hatósági szerződésben:

a) az eredeti állapot helyreállítását, és

b) az igénybe vett közterület és a közterületen elhelyezett tárgyak rendben- és tisztán tartását, és

c) a keletkezett hulladék elszállításáról való gondoskodást, és

d) a filmforgatással érintett lakosság és vállalkozás tájékoztatását a filmforgatással kapcsolatos lényeges információkról, és

e) az esetleges forgalomkorlátozásokról tájékoztatót megjelentetését a helyi médiában, és

f) a filmforgatás által okozott vagy azzal összefüggésbe hozható esetleges károk megtérítését, beleértve a harmadik személy által az önkormányzat felé érvényesített kárt is.

(3) A filmforgatás során a szomszédos lakóingatlanok gyalogos és gépkocsival történő megközelítését a közterület-használó köteles folyamatosan biztosítani.

**11. §** A filmforgatást akadályozó, de a kérelmezőnek nem felróható, valamint a rendkívüli természeti események esetén a polgármester az akadály elhárulása után az esetleges kárelhárítást vagy helyreállítást követő 10 munkanapon belül biztosítja újra a közterületet olyan időtartamban, ameddig a filmforgatás akadályozva volt.

**12.§** (1) A közterületek filmforgatási célú használata miatt fizetendő díja megegyezik a Filmtv. 3. mellékletében foglalt legmagasabb díjtételek mindenkori mértékével.

(2) A kérelmező a közterületek filmforgatási célú használata miatt fizetendő díjának megfizetése alól kizárólag abban az esetben mentesíthető, ha a filmalkotás közérdekű célt szolgál. Közérdekű célnak minősül különösen az önkormányzat, az önkormányzat intézménye által vagy érdekében, továbbá oktatási, tudományos vagy ismeretterjesztési célok érdekében végzett filmforgatás.

**5. Közterület tisztántartása**

**13. §** (1) Ingatlanhasználó a közterület tisztántartásával, a zöldterület ápolásával kapcsolatos feladatai:

1. az ingatlan előtti (úszótelek esetén az épület körüli) járdának, (járda hiányában egy méter széles területsávnak) és a járda melletti zöldsáv úttestig terjedő teljes területének, legfeljebb a telekhatár 10 méteres körzetén belüli területének

aa) a gondozása, és

ab) tisztántartása, és

ac) szemétmentesítése, és

ad) gyommentesítése, és

ae) burkolt területeken a hó eltakarítása és síkosság mentesítése, és

af) a gyalogjárdára kinyúló ágak, bokrok megfelelő nyesése,

1. az ingatlan mellett lévő

ba) fák lehullott lombjának takarítása, és

bb) nyílt ároknak és műtárgyainak tisztántartása, gyommentesítése.

(2) A két szomszédos ingatlan közötti közforgalmi területsáv vagy átjáró esetében az (1) bekezdésben meghatározott feladatok az ingatlanhasználók között fele-fele arányban oszlik meg.

(3) Ha egy ingatlannak több közterülettel is érintkezése van, az (1) bekezdésben meghatározott feladatok mindegyik közterületre vonatkoznak.

**14. §** Ingatlanhasználó köteles gondoskodni az épület tetőzetéről az esővíz, hólé járdára csorgásának megakadályozásáról, illetve a hó eltakarításáról.

**6. Szeszesital fogyasztása közterületen**

**15. §** Szeszesital fogyasztása tilos az alábbi közterületeken:

a) Bana, Mártírok út, és

b) Bana, Jókai M. u., és

c) Bana, Petőfi S. u., és,

d) banai játszóterek 5 m-es körzetében.

**7. Záró rendelkezések**

**16. §** (1) Ez a rendelet 2020. július 1-én lép hatályba.

(2) Hatályát veszti Bana Község Önkormányzat Képviselő-testületének a közterületek használatáról, rendjéről és tisztántartásáról 12/2013. (IV.9.) önkormányzati rendelete.

(3) Hatályát veszti a filmforgatási célú közterület-használatra vonatkozó szabályokról szóló 24/2013. (XII.10.) önkormányzati rendelete.

**Toma Richárd dr. Bacsárdi József**

polgármester jegyző

**1. melléklet a …./ 2020 (VI. 24.). önkormányzati rendelethez**

KÖZTERÜLET- HASZNÁLATI KÉRELEM

1. Kérelmező neve: (természetes, jogi személy)
2. Kérelmező címe:
3. Kérelmező telefonszáma:
4. Kérelmező levelezési címe:
5. Vállalkozói engedély száma:
6. Folyószámla száma, pénzintézet megnevezése:
7. Területfoglalás helye, címe:
8. Területfoglalás mérete:
9. Használat időtartama:
10. A használat milyen tevékenységhez szükséges:
11. A területre kihelyezett tárgy, stb:
12. Csatolt mellékletek felsorolása (közterületen folytatni kívánt tevékenység végzéséhez más hatóság vagy szervezet által kiadott engedély(ek) vagy okirat(ok)

Kelt,

kérelmező aláírása

**Figyelem! A kérelem benyújtása és az eljárás megindítása még nem jogosít fel a közterület használatára!**

**2. melléklet a …../ 2020 (VI. 24.). önkormányzati rendelethez**

|  |  |  |
| --- | --- | --- |
|  | **A** | **B** |
|  | **Közterület használat célja** | **Díj mértéke (Ft/m2/nap)** |
| 1 | Közterületen elhelyezett, vagy közterületbe benyúló üzlethelyiség, kirakatszekrény, hirdető berendezés, cégtábla kihelyezése | 15 |
| 2 | Mobil fogyasztási cikk árusító fülke, pavilon, asztal használata | 10 |
| 3 | Ideiglenesen elhelyezett illemhely | 20 |
| 4 | Építkezéssel kapcsolatos eszközök, építőanyag és törmelék tárolása | 10 |
| 5 | Mozgóbolti árusítás | 150 |
| 6 | Kiállítás, alkalmi vásár tartása, mutatványos tevékenység | 100 |
| 7 | Vendéglátó-ipari kitelepülés, kerthelyiség üzemeltetés | 15 |
| 8 | Üzemképtelen jármű ideiglenes tárolása | 105 |
| 9 | Tűzifa, szén tárolása | 20 |
| 10 | Tehergépkocsi, autóbusz, kisáruszállító-gépkocsi tárolása | 20 |

2. melléklet a 4/2020. számú előterjesztéshez – rendelet-tervezet

**Bana Község Önkormányzat Képviselő-testületének**

**…../2020. (VI. 24.) önkormányzati rendelete**

**a közösségi együttélés alapvető szabályairól**

Bana Község Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében a következőket rendeli el:

**1. §** Megsérti a közösségi együttélés alapvető szabályait, aki Bana Község Önkormányzat Képviselő-testületének a közterületek használatáról, rendjéről és tisztántartásáról szóló …/2020. (VI. 25.) önkormányzati rendelet

a) 3. §-ában szabályozott a közterület eltérő használata esetén közterület-használati engedély iránti kérelmet nem nyújt be, vagy a közterületet a közterület-használati engedélytől eltérve használja, vagy

b) 13. §-ában meghatározott közterület tisztántartási kötelezettségét elmulasztja, vagy

c) 14. §-ában meghatározott szeszesital fogyasztási szabályokat nem tartja be.

**2. §** Megsérti a közösségi együttélés alapvető szabályait a belterületi ingatlan használója, használó hiányában a tulajdonosa, amennyiben az ingatlan kaszálását vagy gyommentesítését nem vagy nem megfelelően végzi el és ennek eredményeképpen az ingatlanon a fűfélék és gyomnövények magassága a 30 cm-et eléri.

**3.** § Megsérti a közösségi együttélés alapvető szabályait az a személy, aki Bana Község Önkormányzat Képviselő-testületének a temetőkről és a temetkezésről szóló 17/2013. (IX.10.) önkormányzati rendeletének

a) 6. § (1) bekezdésében foglalt sírhelyméretnél nagyobb sírhelyet alakít ki, vagy

b) 6. § (2) bekezdésében foglalt sírhelytávolságnál és sortávolságnál kisebb sírhely és sortávolságot alakít ki, vagy

c) 8. §-ában foglalt faültetési szabályoknak nem tesz eleget, vagy

d) 9. § (3) bekezdésében foglalt köztemető nyitvatartási szabályokat megszegi.

**4. §** Megsérti a közösségi együttélés alapvető szabályait az a személy, aki az alábbi napokon és időtartamban robbanómotoros fűnyírót vagy fűrészt használ Bana Község Önkormányzat belterületén:

a) hétfő 20 órától kedd 7 óráig, vagy

b) kedd 20 órától szerda 7 óráig, vagy

c) szerda 20 órától csütörtök 7 óráig, vagy

d) csütörtök 20 órától péntek 7 óráig, vagy

e) péntek 20 órától szombat 7 óráig.

f) szombat 12 órától hétfő 7 óráig.

**5. §** A közösségi együttélés alapvető szabályainak megsértése esetén jogkövetkezményként a közigazgatási szabályszegések szankcióiról szóló 2017. évi CXXV. törvény 10 § (3) bekezdésében meghatározott közigazgatási bírság felső határa természetes személyek, jogi személyek és jogi személyiséggel nem rendelkező szervezetek esetén 50.000 Ft.

**6. §** A Bábolnai Közös Önkormányzati Hivatal közterület-felügyelője az 1. §-ban és 5. §-ban szabályozott magatartás megsértése esetén a közigazgatási szabályszegések szankcióiról szóló 2017. évi CXXV. törvény 11. § (1) bekezdése szerint helyszíni bírságot szabhat ki.

**7 §** (1) Ez a rendelet 2020. július 1. napján lép hatályba.

(2) Hatályát veszti Bana Község Önkormányzat Képviselő-testületének a közösségi együttélés alapvető szabályairól szóló 14/2017. (X.11.) önkormányzati rendelete.

**Toma Richárd dr. Bacsárdi József**

polgármester jegyző

3. melléklet a 4/2020. számú előterjesztéshez – rendelet-tervezet

**Bana Község Önkormányzat Képviselő-testületének**

**…./2020. (VI. 24.) önkormányzati rendelete**

**az Önkormányzat Szervezeti és Működési Szabályzatáról szóló  9/2013. (III.12.) önkormányzati rendeletének módosításról**

# Bana Község Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 53. § (1) bekezdés b) pontjában kapott felhatalmazás alapján, az Alaptörvény 32. cikk (1) bekezdés d) pontjában meghatározott feladatkörében a következőket rendeli el:

1. §. Bana Község Önkormányzat Képviselő-testületének az Önkormányzat Szervezeti és Működési Szabályzatáról szóló 9/2013. (III.12.) önkormányzati rendelete (a továbbiakban: Rendelet) a következő 35. § (1a) bekezdéssel egészül ki:

*„(1a) A Képviselő-testület a Pénzügyi és Településfejlesztési Bizottságra ruházza a közterület-használati engedély kiadásának hatáskörét, abban az esetben, amennyiben a kérelmező méltányosságból kéri a közterületek használatáról, rendjéről és tisztántartásáról szóló önkormányzati rendeltben rögzített közterület-használati díjaktól eltérő közterület-használati díj megállapítását.”*

2. § A Rendelet a következő 42/B. §-sal egészül ki:

*„42/B. A Képviselő-testület a polgármesterre ruházza – a 35. § (1a) pontban meghatározott eset kivételével - a közterület-használati engedély kiadásával kapcsolatos hatáskörét.”*

3. § Ez a rendelet 2020. július 1. napján lép hatályba.

**Toma Richárd dr. Bacsárdi József**

polgármester jegyző